དེ་ནས་དགུང་ལོ་ཉེར་གཉིས་ཏེ་ས་ཕག་སྤྱི་ལོ་༡༩༥༩ལོའི་ཟླ་༧ནས་༡༩༧༨བར་མི་ལོ་༢༠ཙམ་ལ་མི་ཉག་ར་རྔའི་བཙོན་ཁང་དུ་དུས་དབང་གིས་བཞུགས་དགོས་བྱུང་ན་ཡང་།དེའི་སྐབས་དམ་པ་ཁོང་གིས་བདེ་སྡུག་གཏོང་ལེན་ངོས་ཉམས་ལེན་རྒྱུན་སྐྱོང་དང་བསྙུང་གནས་ཆ་༨༠ཙམ་བཞུགས་པ་དང་།ཕྲེང་ཚབ་མདུད་པས་བྱས་ཏེ་སྙིང་པོ་གྲངས་མང་ཐོན་པ་ཞལ་ལས་ཐོས་མྱོང་ཡང་གྲངས་ངེས་པར་མ་ཤེས་པས་འབྲི་བའི་སྤོབས་པ་མ་ལྡན།གཟའ་ཉི་མའི་ངལ་གསོའི་སྐབས་ཤིག་ཏུ་བཙོན་ཁང་རྒྱ་རའི་འགྲམ་དུ་སྡོད་སྐབས་བྱ་རོག་ཅིག་གིས་སྒྲ་དང་བཅས་པགས་ཐུམ་ཁ་མེད་གཅིག་ཁྱེར་ནས་པང་སྟེང་དུ་བཞག་པས་ཁ་ཕྱེས་ཏེ་གཟིགས་སྐབས་སྨན་མཆོག་དྲི་ལྡན་གྱི་དཀྱིལ་དུ་གུ་རུ་བདེ་བ་ཆེན་པོའི་སྐུ་ཞིག་འདུག་གསུངས།བཙོན་རོགས་མི་ཉུང་བ་ཞིག་ལ་སྨན་དེ་བཀྱེས་ཏེ་སིདྡྷི་འབུམ་རེ་འདོན་དུ་བཅོལ་བས་ཁ་ལ་རག་ཚད་མུ་གེའི་བསྐལ་བ་ལས་ཐར་སོང་།རྗེས་སུ་བཙོན་ཁང་ཕྱི་རོལ་ངལ་ལས་ཞོར་རྡོ་ལ་སྙིང་པོ་གྲངས་མང་བརྐོས་པ་དང་བཙོན་རོགས་རྣམས་ལ་དགེ་བསྐུལ་རྒྱ་ཆེར་ཐེབས་ཡོད་ཅེས་གསུངས།བཙོན་ལས་གྲོལ་རྗེས་ཉག་རྫོང་དུ་ཌཱཀི་མཁའ་སྤྱོད་དབང་མོས་གདན་འདྲེན་ཞུས་པ་དང་རྫོང་ཆབ་གྲོས་ཀྲུའུ་ཞི་གཞོན་པ་སོགས་ལས་ཁུངས་འགའི་འགན་བཞེས་པ་མ་ཟད།ཉག་དགོན་ཁག་དྲུག་ཅུའི་ཆོས་སྒོ་ཕྱེས།༡༩༧༩སྟེ་དགུང་ལོ་༤༢ཐོག་རང་དགོན་སྨོན་རྒྱལ་ཞིང་དུ་ཆིབས་བསྒྱུར་ཐོག་མར་གནང་བས་ཡབ་ཀྱི་མགུར་ཕུར་སོགས་རྟེན་མཆོག་ཁ་ཤས་ཕྱག་ཏུ་འབྱོར།